**Automobilių pramonės regionų aljansas**

**LT**

**Deklaracija dėl teisingos, sąžiningos ir sėkmingos pertvarkos**

Automobilių pramonės regionų aljansas – stiprius automobilių sektorius, įskaitant tiekimo pramonės sektorių, turinčių regionų aljansas, visapusiškai pripažįsta, jog tam, kad būtų įgyvendinti ES klimato tikslai, būtina imtis ryžtingų veiksmų. Visos transporto rūšys turi tapti tvaresnės, o kelių transporto išmetamųjų teršalų kiekis – gerokai mažesnis. Žinome, kad tai atneš pokyčių mūsų regionams.

Norime užtikrinti, kad ši kelių transporto ir automobilių pramonės sektoriaus pertvarka būtų sąžininga mūsų regionams ir visuomenei, taip pat visos vertės grandinės įmonėms, ir būtų sėkmingai įgyvendinta, užtikrinant, kad nė vienas regionas nebūtų paliktas nuošalyje.

Aljansas ragina ES imtis priemonių, kad būtų pasiekti toliau nurodyti tikslai:

1. Nedelsiant sukurti **Europos mechanizmą, kuriuo būtų remiama teisinga, sąžininga ir sėkminga Europos automobilių ir tiekimo pramonės regionų pertvarka,** be kita ko, į įvairius Europos fondus ir programas įtraukiant **specialias papildomas biudžeto išlaidų kategorijas**;
2. Atlikti išsamų **pertvarkos automobilių sektoriuje padarinių** **teritorinio poveikio vertinimą** (regionų lygmeniu), kuris bus pirmas žingsnis užtikrinant teisingos pertvarkos mechanizmą, be kita ko, apimantį **išsamią poveikio** regionų augimui ir darbo vietų kūrimui **apžvalgą**;
3. Spręsti bendrus regionams ir MVĮ kylančius sunkumus ir atsižvelgti į galimybes, susijusias su **automobilių tiekimo grandinės pramone**, kuriai transmisijos pertvarka turės itin didelį poveikį;
4. Remti **(regionų) darbuotojų** **perkvalifikavimą ir kvalifikacijos kėlimą**, kad būtų išvengta darbo vietų praradimo mūsų regionuose. Glaudžiai bendradarbiaudami su ES lygmens *Įgūdžių pakto* sistema irypač su **Automobilių pramonės įgūdžių aljansu**, turime stebėti atitinkamų įgūdžių pasiūlą ir paklausą ir numatyti ateities poreikius;
5. Europos automobilių pramonėje toliau plėtoti tvirtą **pramonės transformacijos ir inovacijų** mokslinių tyrimų sistemą, kuri prisidėtų prie didesnio strateginių ir svarbiausiųjų žaliavų tiekimo grandinės atsparumo;
6. **Valstybės pagalbos gairėse** (įskaitant bendrosios išimties reglamentą) numatyti daugiau lankstumo, kad automobilių pramonės regionai galėtų vadovauti šiai pertvarkai ir ją valdyti ir būtų išvengta jos neigiamo poveikio. Taip pat turėtų būti numatytos paramos priemonės, kuriomis naudodamosi vietos ir regionų valdžios institucijos, vykdydamos viešuosius pirkimus, paspartintų **novatoriškų technologijų** diegimą;
7. Teikti paramą regionams, kad būtų įrengti **viešai prieinami įkrovimo ir degalų papildymo punktai**, siekiant skatinti elektrinių transporto priemonių ir transporto priemonių, kuriose naudojami nulinės taršos ir mažo anglies dioksido pėdsako alternatyvieji degalai, naudojimą. Norint užtikrinti teritorinę ir socialinę sanglaudą, būtina, kad šie punktai būtų prieinami visuose regionuose ir būtų užtikrinta jų tarpvalstybinė sąveika;
8. **Turimas viešųjų ir privačiųjų investicinių fondų lėšas** sutelkti įvairiems technologiniams sprendimams (pvz., elektrifikacijai, vandenilio technologijoms ir sintetiniams degalams), kad būtų užtikrintas Europos automobilių pramonės konkurencingumas ir novatoriškumas;
9. Nustatyti **daugiapakopiu valdymu ir partneryste grindžiamą požiūrį** į šią pertvarką, siekiant užtikrinti tinkamą ir veiksmingą politikos planavimą, biudžetinius veiksmus ir visais lygmenimis vykdomą dialogą su visais suinteresuotaisiais subjektais ir valdžios institucijomis, įskaitant Europos Komisiją, Tarybą ir Europos Parlamentą;
10. Remti šį aljansą kaip pagrindinę **atvirą** automobilių pramonės ir tiekimo regionų **bendradarbiavimo platformą**, kad šie regionai galėtų bendradarbiauti regionų, nacionaliniu ir Europos lygmenimisir glaudžiai bendradarbiauti vykdant dabartines iniciatyvas, kad pertvarka būtų sėkminga.

**PAPILDOMA INFORMACIJA**

Siekiant įgyvendinti ES 2030 m. klimato politikos tikslo įgyvendinimo planą ir pasiekti tikslus gerinti žmonių ir įmonių judumo sąlygas, didinti prieinamumą ir užtikrinti klimato ir aplinkos apsaugą, išlaikant socialinę pusiausvyrą, iki 2030 m. reikės bent 55 proc. sumažinti išmetamą šiltnamio efektą sukeliančių dujų kiekį ir iki 2050 m. pasiekti visišką poveikio klimatui neutralumą. Kituose sektoriuose taip pat reikia dėti pastangas siekiant užtikrinti, kad būtų mažinamas transporto sektoriaus išmetamų teršalų kiekis.

Vienas iš pramonės sektorių, kurį labiausiai paveiks šis būtinas pokytis, yra automobilių pramonė. Be perėjimo prie transmisijos technologijos, įterptasis ir susietas skaitmeninimas bus svarbus pokytis vykdant vertės kūrimo procesus. Ateities transporto priemonės bus įtrauktos į prie debesijos prijungtą daiktų internetą. Tai turės didelį poveikį automobilių pramonės ekosistemai.

Kad šie tikslai būtų pasiekti, Europos automobilių pramonės ekosistemose reikės vykdyti svarbų kompleksinį pertvarkos procesą, kuris turės didžiulį poveikį regiono ekonomikos augimui, darbo vietų kūrimui ir tolesnėms naujovėms. Automobilių pramonėje esama tarpvalstybinių tiekimo grandinių (įtvirtintų regionų lygmeniu). Dėl to reikia priimti Europos lygmens požiūrį. Būtina skubiai vykdyti pertvarką, tačiau kartu ją reikia vykdyti laipsniškai ir tokiu tempu, kad pramonė ir darbo rinka galėtų prisitaikyti.

Be to, ši pertvarka paveiks regionus, atsižvelgiant į jų automobilių pramonės vertės grandinių dydį, mastą ir struktūrą. Dėl to regionai patirs skirtingų sunkumų ir jiems reikės skirtingų prisitaikymo strategijų. Vis dėlto šie padariniai vietos ir regiono ekonomikai ir užimtumui ir galimos naujos, neutralaus poveikio klimatui automobilių pramonės tendencijos dar nebuvo tinkamai įvertinti ir į juos dar neatsižvelgta.

Vykdant šią pertvarką reikės atlikti tinkamus vertinimus, vykdyti veiksmingą politikos planavimą ir biudžetinius veiksmus. Šioje srityje Europos prisitaikymo prie globalizacijos padarinių fondas yra svarbi priemonė. Pradėti reikia nuo išsamaus regionų lygmens poveikio vertinimo.

Automobilių pramonės regionų aljansas dės daug pastangų, kad Europos automobilių sektoriuje būtų įgyvendinti klimato tikslai, kartu stiprinant regionų pramonės ekosistemas ir vertės kūrimą.